ལྗང་མདོག་གིས་སྐྱོར་བའི་རྩྭ་ལོའི་གནས་མལ་དང་མརྒད་ཞུན་མས་ལན་བརྒྱར་བྱུག་འདྲའི་ནགས་ཀློང་།ཀུན་གསལ་སྒེག་མོའི་གཤེད་དུ་གདེངས་པའི་ས་འཛིན་བཅས་ཀྱིས་ལྭ་ལྗང་ཕུད་ནས་གསེར་མདོག་གི་ལྭ་བ་གྱོན་ཏེ།གསེར་མདོག་གི་ས་གཞིའི་སྟེང་དུ་གསེར་མདོག་ཅན་གྱི་རླབས་རྒྱུན་རིམ་པར་འཁྲུག་པས།ཁྱེད་རང་རབ་ཏུ་བསིལ་བའི་ནམ་ཟླ་ཞིག་དང་འགྲོགས་ནས་གསང་སྟབས་ཀྱིས་ས་འདིར་ལྷགས་པ་ཚོར།ཁྱེད་རང་བསླེབས་པས་འཕན་ཡུལ་དཀར་མོ་ལྗོངས་ཀྱི་ནམ་མཁའ་གཡའ་དག་ཅིང་ས་གཞི་རྡུལ་དག་པར་གྱུར།ཁྱེད་ནི་ཡངས་བའི་ས་གཞི་ཁད་ཀྱིས་དྲོས་ནས་སྐྱེ་འགྲོ་ཐམས་ཅད་ཟང་ཟིང་བཟོ་མཁན་གྱི་དཔྱིད་ཀ་དང་མི་འདྲ་བར།གང་ས་གང་དུ་ཁུ་སིམ་མེར་བཅུད་ལྡན་འབྲུ་དྲུག་གི་གསེར་གྱི་སྙེ་མ་ཤིག་ཤིག་གཡོ་རུ་བཅུག་པ་མ་ཟད།ཁྲུང་ཁྲུང་བསྟར་ཕྲེང་བསྒྲིགས་ཏེ་ལྷོ་རུ་འཕུར་དུ་བཅུག་ལ།ད་དུང་ཞིང་གྲོང་གི་སིལ་རའི་ནང་གི་ལྗོན་ཤིང་བུ་མོའི་མངལ་གྱི་སྨིན་ལེགས་ཤིང་ཏོག་ཐུར་དུ་དཔྱངས་སུ་བཅུག་པས་ཁྱེད་ནི་སྨྲ་བ་ཉུང་ཞིང་དྲན་སྐྱེན་ལ་ཡོན་ཏན་མ་ལུས་ཁོག་ཏུ་སྦས་པའི་མི་བུ་རླབས་ཆེན་ཞིག་དང་འདྲ།